  Анжелика Тихонова корреспондент Шуркынмон пумын Удмуртиын коллективен дасям «Марийцы Удмуртии: история, культура, традиции» монография поттозы. Со сярысь элькун тӧролэн но кивалтэтлэн пресс-службазы ивортӥз. Книгаез Россиысь тодосъя академилэн Урал ёзэтысьтыз Эскеронъёсъя удмурт федерал центрысь Историяя, кылъя но литературая институтын ужасьёс дасязы. Отчы тодосчиослэсь, дышетӥсьёслэсь, эскерон ужен вырись шаерчиослэсь, мер огазеяськонъёслэн ёзчиоссылэсь адӟем-чакламъёссэс (опыт) огазеязы. Монографиын, архивысь но экспедициосысь материалъёс вылэ пыкиськыса, пор калыклэн улон шоры учконэз, калык осконъёссы, киужъёссы, калык дӥсьёссы, сямъёссы но йылолъёссы усьтэмын. Озьы ик эскеронын Удмуртиын улӥсь поръёслэн кылзылэн вераськет аспӧртэмлыкъёсыз но сётэмын Со сяна, книгаын поръёслэн фольклорзы, творческой коллективъёссы, мер огазеяськонъёссы сярысь очеркъёс люкамын. Монография историкъёслы, этнографъёслы, шаерчиослы, дышетӥсьёслы, мер огазеяськонъёслэн ёзчиоссылы но трос мукетъёсызлы тунсыко потоз. Солэн тиражез 300 экземпляр луоз. Книгаез Йӧскалык ужпумъёсъя федерал агентство но Удмуртиысь кивалтэт юрттэмен поттозы. Тодэ вайытом, кемалась ик ӧвӧл Удмуртиын Историяя, кылъя но литературая удмурт институтлы 90 ар тырмонлы сӥзем тодосъя огъяросси конференци ортчиз. Со улсын Россиысь тодосъя академилэн Урал ёзэтысьтыз Эскеронъёсъя удмурт федерал центрлэн кивалтӥсезлэн социо-гуманитарной ӧръя воштӥсез Людмила Бехтерева журналистъёслы поръёслы сяна, удмуртъёслы, ӟучъёслы, бигеръёслы, бесерманъёслы, чувашъёслы сӥзем книгаос но поттыны чаклало шуыса вераз вал.  Тегъёс: Ижкар Удмуртия финн-угоркалыкъёс поръёс книгаос  